钦定古今图书集成/明伦汇编/官常典/第635卷 > 梁彦光
## 钦定古今图书集成/明伦汇编/官常典/第635卷 > 梁彦光

按《隋书循吏传》：“彦光，字修芝，安定乌氏人也。祖茂，魏
秦华二州刺史。父显，周荆州刺史。彦光少岐嶷有至
性，其父每谓所亲曰：‘此儿有风骨，当兴吾宗’。魏大统
末，解褐秘书郎。周受禅，迁舍人上士。武帝时，累迁小
驭下大夫，后转小内史下大夫。建德中，为御正下大
夫。从帝平齐，以功授开府阳城县公，邑千户。宣帝即”
位，拜华州剌史，进封华阳郡公，增邑五百户。以阳城
公转封一子。寻进位上大将军，迁御正上大夫，俄拜
柱国、青州刺史。属帝崩，不之官。及高祖受禅，以为岐
州刺史，兼领岐州宫监，增邑五百户，通前二千户。甚
有惠政。嘉禾连理，出于州境。开皇二年，上幸岐州，悦
其能，乃下诏曰：“赏以劝善，义兼训物。彦光操履平直，
识用凝远，布政岐下，威惠在人，廉慎之誉，闻于天下。
三载之后，自当迁陟。恐其匮乏，且宜旌善，可赐粟五
百斛、物三百段、御伞一枚。庶使有感朕心，日增其美。
四海之内，凡曰官人，慕高山而仰止，闻清风而自励。”
未几，又赐钱五万。后数岁，转相州刺史。彦光前在岐
州，其俗颇质，以静镇之，合境大化，奏课连最，为天下
第一。及居相如，部岐州，法邺都杂俗，人多变诈，为之
作歌，称其不能理化。上闻而谴之，竟坐免。岁馀，拜赵
州刺史。彦光言于上曰：“臣前待罪相州，百姓呼为戴
帽饧。臣自分废黜，无复衣冠之望，不谓天恩复垂收
采。请复为相州，改弦易调，庶有以变其风俗，上答隆
恩。”上从之，复为相州刺史。豪猾者闻彦光自请而来，
莫不嗤笑。彦光下车，发摘奸隐，有若神明，于是狡猾
之徒，莫不潜窜，合境大骇。初，齐亡后，衣冠士人多迁
关内，唯技巧商贩及乐户之家，移实州郭。由是人情
险诐，妄起风谣，诉讼官人，万端千变。彦光欲革其弊，
乃用秩俸之物，招致山东大儒，每乡立学，“非圣哲之
书，不得教授。常以季月召集之，亲临策试。有勤学异
等、聪令有闻者，升堂设馔，其馀并坐廊下。有好诤讼、
惰业无成者，坐之庭中，设以草具。及大比，当举行宾
贡之礼，又于郊外祖道，并以财物资之。”于是人皆克
励，风俗大改。有滏阳人焦通，性酗酒，事亲礼阙，为从
弟所讼，彦光弗之罪。将至州学，命观于孔子庙。于时
庙中有《韩伯瑜》母杖不痛，哀母力弱，对母悲泣之像，
通遂感悟，既悲且愧，若无自容。彦光训谕而遣之。后
改过励行，卒为善士，以德化人，皆此类也。吏人感悦，
略无诤讼。后数岁卒官，时年六十。赠冀、定、青瀛四州
刺史，谥曰襄。子文谦嗣。文谦弘雅有父风，以上柱国
嫡子例授仪同。开皇十五年，拜上州刺史。炀帝即位，
转饶州刺史。岁馀，为鄱阳太守，称为天下之最。